input: ΑΠΌΦΑΣΗ ΤΗΣ ΕΠΙΤΡΟΠΉΣ
  της 9ης Οκτωβρίου 2013
  για το μέτρο που προτίθεται να λάβει η Φινλανδία σύμφωνα με το άρθρο 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου σχετικά με ατέρμονα κοχλία μεταφοράς για καρότα και γογγυλοκράμβες
  [κοινοποιηθείσα υπό τον αριθμό C(2013) 6392]
  (Κείμενο που παρουσιάζει ενδιαφέρον για τον ΕΟΧ)
  (2013/494/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11,
  Εκτιμώντας τα ακόλουθα:
  (1)
  Σύμφωνα με τη διαδικασία που προβλέπεται στο άρθρο 11 παράγραφος 2 της οδηγίας 2006/42/ΕΚ, οι φινλανδικές αρχές κοινοποίησαν στην Επιτροπή και στα άλλα κράτη μέλη ένα μέτρο σχετικό με ατέρμονα κοχλία μεταφοράς για καρότα και γογγυλοκράμβες του τύπου TSF 350 που κατασκευάστηκε από την εταιρεία Cabinplant A/S, Foresbjergvej 9, 5683 Haarby, Δανία. Το μηχάνημα έφερε τη σήμανση «CE» και συνοδευόταν από δήλωση συμμόρφωσης ΕΚ.
  (2)
  Το μέτρο αιτιολογείται από τη μη συμμόρφωση του μηχανήματος με τις ακόλουθες βασικές απαιτήσεις υγείας και ασφάλειας του παραρτήματος I της οδηγίας 2006/42/ΕΚ:
  -
  1.3.7 - Κίνδυνοι που απορρέουν από κινητά στοιχεία
  -
  1.3.8 - Επιλογή προστασίας έναντι των κινδύνων που ανακύπτουν από τα κινητά στοιχεία
  -
  1.4.2.2 - Κινητοί αλληλοσυνδεόμενοι προφυλακτήρες
  -
  2.1.1 στοιχεία δ) και ε) - Μηχανήματα τροφίμων - καθαρισμός.
  (3)
  Το μέτρο είναι επακόλουθο ατυχήματος που συνέβη κατά τον καθαρισμό των μηχανημάτων όταν ο χειριστής έβαλε το χέρι του στον σωλήνα αποστράγγισης του ατέρμονα κοχλία μεταφοράς για να ελευθερώσει τα λαχανικά που είχαν σφηνώσει ενώ ο κοχλίας λειτουργούσε, με αποτέλεσμα να υποστεί μόνιμους τραυματισμούς στα δάκτυλα. Το προστατευτικό κάλυμμα που παρεμπόδιζε την πρόσβαση στον σωλήνα αποστράγγισης ήταν ένας σταθερός προφυλακτήρας. Επειδή έπρεπε να ανοίγεται αρκετές φορές την ημέρα για καθαρισμό, οι φινλανδικές αρχές θεωρούν ότι θα έπρεπε να είχε τοποθετηθεί κινητός αλληλοσυνδεόμενος προφυλακτήρας. Επιπλέον, οι φινλανδικές αρχές ανέφεραν ότι το μηχάνημα δεν ήταν δυνατόν να καθαρίζεται αποτελεσματικά όταν ήταν ακινητοποιημένο, όπως διευκρινίζεται στις οδηγίες χρήσης.
  (4)
  Σύμφωνα με το άρθρο 11 παράγραφος 3 της οδηγίας 2006/42/ΕΚ, η Επιτροπή ζήτησε από τον κατασκευαστή Cabinplant A/S να υποβάλει τις παρατηρήσεις του σχετικά με το μέτρο. Ο κατασκευαστής απάντησε ότι ο τύπος TSF 350 ατέρμονα κοχλία μεταφοράς είχε σχεδιαστεί και κατασκευαστεί από προμηθευτή και είχε αγοραστεί από την Cabinplant A/S για να εγκατασταθεί σε ένα ολοκληρωμένο σύστημα. Δήλωσε ότι, αν αγοραστούν μελλοντικά ατέρμονοι κοχλίες μεταφοράς, θα φροντίσει να συμμορφώνονται με τις απαιτήσεις της οδηγίας 2006/42/ΕΚ.
  (5)
  Η εξέταση των αποδεικτικών στοιχείων που υπέβαλαν οι φινλανδικές αρχές, καθώς και οι παρατηρήσεις που διαβίβασε ο κατασκευαστής βεβαιώνουν ότι ο ατέρμονας κοχλίας μεταφοράς του τύπου TSF 350 δεν είναι εφοδιασμένος με κινητό αλληλοσυνδεόμενο προφυλακτήρα για την παρεμπόδιση της πρόσβασης στον σωλήνα αποστράγγισης ενώ ο ατέρμονας κοχλίας μεταφοράς είναι σε λειτουργία, δεν συμμορφώνεται με τις ουσιώδεις απαιτήσεις υγείας και ασφάλειας του παραρτήματος I της οδηγίας 2006/42/ΕΚ, και ότι η εν λόγω μη συμμόρφωση ενέχει σοβαρό κίνδυνο τραυματισμού για τους χειριστές,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Το μέτρο που έλαβαν οι φινλανδικές αρχές για την απαγόρευση διάθεσης στην αγορά ατέρμονων κοχλιών μεταφοράς τύπου TSF 350 που δεν είναι εφοδιασμένοι με κινητό αλληλοσυνδεόμενο προφυλακτήρα που κλειδώνει για την παρεμπόδιση πρόσβασης στον σωλήνα αποστράγγισης, ενώ ο κοχλίας κινείται, είναι δικαιολογημένο.
  Άρθρο 2
  Η παρούσα απόφαση απευθύνεται στα κράτη μέλη.
  Βρυξέλλες, 9 Οκτωβρίου 2013.